COM7 เด้ง 4% รับข่าวจับมือ “อาลีบาบา” รุกบริการคลาวด์ธุรกิจไทย
COM7 เด้ง 4% หลังจับมือ “อาลีบาบา” เดินหน้าบริการคลาวด์ให้ธุรกิจในไทยครบวงจร ฟากโบรกแนะ “ซื้อ” ราคาเป้าหมาย 43 บาท คาดกำไรปี 65 แตะ 3.3 พันล้านบาท โต 24%

COM7 เด้ง 4% หลังจับมือ “อาลีบาบา” เดินหน้าบริการคลาวด์ให้ธุรกิจในไทยครบวงจร ฟากโบรกแนะ “ซื้อ” ราคาเป้าหมาย 43 บาท คาดกำไรปี 65 แตะ 3.3 พันล้านบาท โต 24%
15 ก.ค. 2565

ผู้สื่อข่าวรายงานว่า วันนี้ (15 ก.ค.65) ราคาหุ้น บริษัท คอมเซเว่น จำกัด (มหาชน) หรือ COM7 ณ เวลา 10:27 น. อยู่ที่ระดับ 28.00 บาท บวก 1.00 บาท หรือ 3.70% สูงสุดที่ระดับ 28.50 บาท ต่ำสุดที่ระดับ 27.25 บาท ด้วยมูลค่าการซื้อขาย 117.45 ล้านบาท

บล.เคทีบีเอสที ระบุในบทวิเคราะห์ว่า หลังจากที่ COM7 ได้รับการแต่งตั้งเป็นตัวแทนจำหน่ายผลิตภัณฑ์ Alibaba Cloud ผู้ให้บริการคลาวด์ระดับแนวหน้าในภูมิภาคเอเชียและแปซิฟิก เพื่อขยายเข้ามายังตลาดที่กำลังเติบโตมากขึ้นในประเทศไทย รับการมาของโลกในยุคดิจิทัล
โดยทางฝ่ายวิจัยมองเป็นบวกเล็กน้อยจากรายได้ที่จะเพิ่มขึ้นในอนาคต หนุนโดยการเพิ่มประเภทสินค้า และบริการที่ให้ครอบคลุมมากขึ้น รวมทั้งเป็นการขยายรายได้เข้าสู่ธุรกิจ B2B จากเดิม B2C เนื่องจาก Alibaba cloud จะเป็นหนึ่งในช่องทางการใช้บริการขององค์กรต่างๆ ตั้งแต่ start-up ภายใต้ต้นทุนที่จำกัด
อย่างไรก็ตาม ประเมินว่าบริษัทจะเริ่มรับรู้รายได้ในปี 66 เนื่องจากบริษัทจะต้องใช้ระยะเวลาในการอบรมพนักงานเพื่อให้เข้าใจผลิตภัณฑ์ และการให้บริการ และการขยายฐานลูกค้า รวมทั้งคาดว่ารายได้ที่รับรู้จะอยู่ในระดับที่ต่ำประมาณ 0.1% ของรายได้รวม จึงคงประมาณการกำไรสุทธิปี 65 ที่ 3.3 พันล้านบาท เพิ่มขึ้น 24% เมื่อเทียบกับงวดเดียวกันของปีก่อน และปี 66 ที่ 4.0 พันล้านบาท เพิ่มขึ้น 22% เมื่อเทียบกับงวดเดียวกันของปีก่อน
ดังนั้น แนะนำ “ซื้อ” หุ้น COM7 ราคาเป้าหมาย 43.00 บาท โดยในปี 65 ซื้อขายบนค่า PER ที่ 32 เท่า ช่วงระยะสั้นประเมินว่าบริษัทมีความเสี่ยงจากยอดขายที่มีโอกาสลดลง เนื่องจากราคาขายเพิ่มขึ้นจากค่าเงินบาทอ่อนค่าอย่างต่อเนื่อง และความต้องการสินค้าที่ลดลงจากเงินเฟ้อที่ปรับตัวเพิ่มขึ้นสูง